ไฟแนนซ์ทูเดย์
โดย...ช.ชดา
5 ก.ค. 2559

โดย...ช.ชดา
...ตั้งแต่รับตำแหน่งประธานสมาคมธนาคารไทย ปรีดี ดาวฉาย กรรมการผู้จัดการ ธนาคารกสิกรไทย ก็รู้ซึ้งถึงการมีเวลาน้อยลง เพราะต้องใช้เวลาส่วนใหญ่ไปประชุมร่วมกับหน่วยงานอื่นซึ่งเป็นเรื่องจำเป็น โชคดีที่ธนาคารกสิกรไทยมีเอ็มดีถึง 3 คน เวลาพี่ต๊อกไม่อยู่ก็ยังมี ขัตติยา อินทรวิชัย กรรมการผู้จัดการอีกคน รับงานไว้แทน เขาแบ่งงานกันทำอย่างถ้อยทีถ้อยอาศัยกัน
...สมคิด จาตุศรีพิทักษ์ รองนายกฯ ฝ่ายเศรษฐกิจ ประกาศเสียงดังฟังชัด ยังไม่มีการปรับขึ้นภาษีมูลค่าเพิ่ม หรือแวต จากที่ลดลงมาเหลือ 7%  ให้กลับไปอยู่ที่ 10% ตามเดิม เพราะว่ายังไม่ถึงเวลาที่เหมาะสม เกรงว่าเศรษฐกิจที่กำลังมีแนวโน้มฟื้นตัวจะสะดุดกึกเหมือนที่ญี่ปุ่นเจอมาก่อน
...รักกีฬาวิ่งอย่างเป็นชีวิตจิตใจ ทำให้ อภิชาติ เกษมกุลศิริ รองกรรมการผู้จัดการ ธนาคารไอซีบีซี ไทย ต้องหาที่วิ่งใหม่ๆ ทั้งในประเทศและต่างประเทศเพื่อท้าทายความสามารถ ล่าสุดเฮียพักร้อนไปวิ่งไกลถึงฝรั่งเศส ใครไม่รู้นึกว่าไปเชียร์บอลยูโรรอบชิง แต่ความจริงแล้วเปล่า คุณอภิชาตไปวิ่งดูภาวะเศรษฐกิจอียูหลังเบร็กซิตต่างหาก
...แบงก์สีน้ำเงินเจอลูกค้าไปแจ้งความว่าเครื่องฝากเงินอัตโนมัติอมเงิน ฝากเงินแล้วเงินไม่เข้าบัญชี ทวงถามไปที่ธนาคารก็ไม่รับผิดชอบ พอเปิดกล้องวงจรปิดพิสูจน์กลายเป็นลูกค้าไปฝากเงินแต่ไม่เอาเงินใส่เครื่อง กลายเป็นคดีพลิกแจ้งความเท็จซะงั้น